Тайгараев Тукубай
Тайгараев Тукубай [1923, Жалал-Абад областы, Октябрь (азыркы Сузак) району, Кедей-Арык кыштагы – 19. 7. 1944, Латыш ССРи (азыркы Латвия Республикасы), Рундены кыштагы] – Советтер Союзунун Баатыры (1945, өлгөндөн кийин), сержант. 1942-жылдан Советтик Армияда. Улуу Ата Мекендик согушта (1941–45) 219-аткычтар дивизиясынын 375-аткычтар полкунун 1-аткычтар ротасында бөлүмдүн командиринин жардамчысы. Тайгараев 1944-жылы 14-июлда Сунуплява кыштагынын (Латвия) жанындагы душмандын коргонуу линиясынан өтүүдө 10 фашистти өлтүрүп, бешөөнү туткундаган. 19-июлда Тайгараев 10 чалгынчы менен бирге Сунуплява бийиктиги үчүн салгылашта 3 жолу жарадар болсо да, огу түгөнгүчө ондогон фашисттерди өлтүрүп, курман болгон. 1963-жылы Лудза шаарындагы (Латвия) паркка Тайгараев менен курман болгон 8 Советтер Союзунун Баатырына «Аза күткөн эне» эстелиги тургузулган [скульптору Янис Заринып (Jenis ZariTp), архитектору Велта Айзупиете (Velta Aizupiete)]. Ысмы Жалал-Абад шаарынын бир көчөсүнө, туулган айылына, өзү окуган мектепке ыйгарылып, жашаган үйүнө музей ачылган. 
Инсандар

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9